'Tonnelvloed' wasamper noodlottig | News24
'Tonnelvloed' wasamper noodlottig
Elizma de Jager en haar seun, Xander
'n Kaapse ma het geweet dat as sy haar seuntjie se hand los, hy in die ondergrondse tonnels sou verdrink.
"Dit was verskriklik. Ek het nie gedink ons sal uit die tonnels kom nie," het Elizma de Jager vertel nadat sy en 'n groep vriende en hul kinders Saterdagoggend 10 Junie 'n vreesaanjaende fratsvloed oorleef het. "Jy is ondergronds vasgekeer met water wat om jou styg. En die mense spoel weg. En jy's onder die grond en jy't hierdie kindjie wat jy moet probeer red."
Elizma en haar sewejarige seun, Xander, het as deel van 'n maat se verjaarsdagvieringe 'n ondergrondse toer van die tonnels onder Kaapstad by die Kasteel de Goede Hoop onderneem.
Die ses seuns – Xander, Janco Beukes, Jan-Willem van Schalkwyk, Janco van Rensburg, Ewald Louw en Nicolas van Wyk – is almal in graad 1 aan die Laerskool Eversdal. Hulle is vergesel deur ses ouers – Elizma en Jackie Beukes, Ewald en Alida van Schalkwyk, Du Pré Louw en Rona van Wyk. Ongeveer 13 ander mense, van wie die meeste toeriste was, het ook die toer meegemaak.
Volgens Elizma sou hulle as deel van hul toerpakket eers die kasteel besoek, maar toe dit begin reën, het hul toerleier gesê hulle gaan eerder eers die tonnels besoek.
Die watervlak het egter gou al hoër gestyg en die stroom al sterker geword.
"In 'n stadium het die boodskap gekom dat ons moet terugdraai, maar die waterstroom was toe so sterk dat 'n mens skaars die persoon langs jou kon hoor."
Die ouers het die seuns opgetel en met hulle geloop, maar selfs dit het moeilik geword met die stroom wat teen hulle beur. Skielik het die stroom so sterk geword dat mense omgeval en meegesleur is. Elizma en Xander het oor 'n mede-ouer geval en het in die water beland, maar het weer opgekom. Sy het gesien hoe die ouer wegspoel en het geglo hulle gaan hulle dood tegemoet.
Uiteindelik het iemand 'n mangat naby hulle oopgemaak en hulle is gered.
Lede van hul geselskap het die mense wat weggespoel het, gaan soek. Hulle is 'n ent verder by 'n ander mangat gekry en gehelp.
Baie van besoekers wat ondergronds was, het ligte beserings opgedoen. Elizma sê hulle is nog styf en seer soos die water hulle rondgegooi het. "Ek is net so dankbaar ons is veilig. Dit kon soveel erger gewees het."